text: Sønderborg Kaserne er sat til salg
  04 november 2017 kl. 10.47
  Sønderborg Kommune har lørdag annonceret Sønderborg Kaserne til salg. Indtil september husede kasernen flygtninge.
  Efter tre år som ejere af byens historiske kasernebygninger har Sønderborg Kommune nu udbudt dem til salg.
  Som det hedder i annoncen på Jyllands-Postens erhvervssider sælges kasernen "med grund-, mur- og nagelfast tilbehør og ejendommens rette tilliggende og tilhørende alt som besigtiget og antaget af køber".
  Kasernen med grund omfatter 53.366 kvadratmeter.
  Sønderborg Kasernes militære status ophørte den 4. april 2014, da Hærens Sergentskole var flyttet til Varde. 
  Den 3. september samme år besluttede byrådet i Sønderborg at overtage kasernen med henblik på anvendelse som midlertidigt asylcenter. Kasernens historie går tilbage til 1905, da Sønderborg var tysk.
  Sønderborg Kommune købte bygningerne af staten for 17 millioner kroner. 
  Salget sker ved prækvalifikation, hvilket vil sige, at interesserede købere skal godkendes på forhånd, inden de kan få lov at give deres bud på en købspris.
  Selve købsprisen vejer mindre end den gode ide til, hvad den karakteristiske rødstens-bygning ved havnen i Sønderborg skal anvendes til og rumme.
  - Ved vurderingen af tilbud vægtes den gode ide med 60 procent og selve prisen kun 40 procent, siger chefkonsulent Jørgen-Otto Eriksen, Sønderborg Kommune, til TV SYD.
  
  